एनबीटी न्यूज, फरीदाबाद

खुले पैसों की कमी के चलते अब लोगों को सेक्टर 28 स्थित फल व सब्जी मंडी से निराश नहीं लौटना पड़ेगा। 500 और 1000 रुपये के नोट बंद होने के बाद इस मंडी के दुकानदारों ने ग्राहकों के लिए पेटीएम की सुविधा दी है। अब उम्मीद जताई जा रही है कि दुकानदारों के इस कदम से बाजार में ग्राहक आएंगे।

बता दें कि नोटबंदी की वजह से मंडी में सब्जी खरीदने के लिए आने वाले लोगों को खुले पैसों के कारण काफी परेशानी हो रही थी। लोगों को खुले पैसों के लिए इधर-उधर भटकना पड़ रहा था। जिन लोगों की पहचान दुकानदार के साथ थी, वे उधारी में काम चला रहे थे। अधिकतर लोग मंडी से खाली हाथ लौट रहे थे। इसका असर मंडी में सब्जी विक्रेताओं पर भी पड़ रहा था। उनकी दुकानदारी लगभग आधी पर सिमट कर रह गई थी। सब्जी विक्रेता सत्यम आचार्य का कहना है कि खुले पैसों को लेकर काफी दिक्कत आ रही थी। ग्राहक भगवान का रूप होता है। जब वह 500 और 1000 का नोट लेकर सब्जी के लिए आते हैं तो मजबूरीवश मुझे उन्हें वापस लौटना पड़ता था। इससे मेरी दुकानदारी काफी कम हो गई थी।

सब्जी वाले खुश

सब्जियां बिक नहीं रही थीं। मैंने पांच दिन पहले दुकान पर पेटीएम लगवाया है जिसका काफी अच्छा रेस्पॉन्स देखने को मिल रहा है। रोजाना 7 से 8 ग्राहक पेटीएम से सब्जी खरीद रहे हैं। -विष्णु गर्ग, सब्जी विक्रेता

फलों को बेचने में काफी दिक्कत आ रही थी। हर ग्राहक पांच सौ हजार का नोट पकड़ा रहा था। पेटीएम लगवाने के बाद अब रोजाना 10 से 12 ग्राहक पेटीएम से पेमेंट दे रहे हैं। - हरिओम, फल विक्रेता

मैंने 6 महीने पहले दुकान में पेटीएम लगवाया था लेकिन तब इसका कोई खास रेस्पॉन्स नहीं मिल रहा था। जब से बड़े नोटबंद हुए हैं, ग्राहक खरीदारी के लिए इसका उपयोग कर रहे हैं।-सत्यम आचार्य, सब्जी विक्रेता

ग्राहक को राहत

नोटबंदी के बाद सबसे अधिक परेशानी सब्जी खरीदने में आ रही थी, 100 रुपये की सब्जी खरीदने पर भी दुकानदार बड़े नोट नहीं लेते थे। अब सब्जी खरीदने में काफी सहायता मिली है।-संजय, ग्राहक, अशोका एन्क्लेव

मंडी में सब्जी लेने के लिए आने से पहले मैं खुले नोट नहीं होने के कारण हिचकता था। जब से सब्जी विक्रेताओं ने पेटीएम लगाया है, तब से खुले नोट के लिए नहीं भटकना पड़ता है।- प्रदीप, ग्राहक ओल्ड फरीदाबाद